সচিন তেন্ডুলকরের মন জিতে নেওয়া সেই বক্তৃতার কথা মনে আছে? জীবনের শেষ টেস্ট ‘মাস্টার ব্লাস্টার’ খেলেছিলেন ঘরের মাঠে। খেলার শেষ অসম্ভব সুন্দর এক বক্তৃতা দিয়েছিলেন সচিন। সবার চোখে জল এসে গিয়েছিল সেই ভাষণ শুনে। মাস্টার নিজেও আবেগপ্রবণ হয়ে পড়েছিলেন। ক্রিকেটের সঙ্গে তাঁর কতদিনের সম্পর্ক! সেই সম্পর্ক ছেদ হওয়ায় মন তো খারাপ হয়ে যাওয়ারই কথা। ড্রেসিং রুমে ছলছল চোখে বসেছিলেন সচিন। এমন সময়ে বিরাট কোহলি হাজির হন সেখানে। হাতের কব্জিতে বাঁধার একটা সুতো বিরাট তুলে দেন সচিনের হাতে। ওই সুতোটা কব্জিতে পড়তে হয়। সেই সুতোটা বিরাট কোহলির বাবাই দিয়েছিলেন ছেলেকে। স্পেশাল বলে যাঁকে মনে হবে, তাঁর হাতেই সুতোটা বেঁধে দেবেন কোহলি। এমনটাই নাকি কোহলিকে বলে গিয়েছিলেন তাঁর বাবা। সচিন ছাড়া সেই সুতোটা আর কাকেই বা দিতে পারতেন বিরাট। কোহলির কাছ থেকে এ হেন উপহার পেয়ে চোখে জল এসে যায় সচিনের। জড়িয়ে ধরেন বিরাটকে। ছোট ভাই বলে উল্লেখ করেন মাস্টার ব্লাস্টার।